Hotell Rosenkrantz

Hotell Rosenkrantz er et hotell i Bergen, oppført i 1921 som et tilbud til folk som var hjemløse etter bybrannen i 1916.

 Historie 
Hotellets opprinnelige navn var Bergen Folkehotell. Som «folkehotell» skulle det gi husrom til dem som var husville etter bybrannen.

Tomten i Rosenkrantzgate 7 ble kjøpt av Bergen kommune i 1917, og det var også kommunen som finansierte selve byggingen. Skjøtet er datert 31. januar 1917 på stempelpapir «for paalydende beløp over 160 000 indtil 168 000 kroner» og teksten «Undertegnede, Tyskebryggens interesseselskap, erkjender at ha solgt, likesom vi herved sælger, skjøter og overdrager til Bergens kommune vor eiendom Rosencrantzgate nr 7 for en kjøpesum av kr 164 463,32 ifølge opgjør av d.d. Eiendommen overdrages med de rettigheter og forpligtelser, hvormed vi har eiet den. Kjøpesummen er betalt.» Under tilføyes: «Tinglæst inden tinglæsningsting for Bergen den 2/2 1917, behørig ezxtrahert og indført i pantebok 77, fol. 169, hvorhos anmerkes attest fra opmålingschefen, bestemmelse m.h.t. fælles indkjørsel og passageret for Rosenkrantzgate nr 5 og Lodin Leppsgt nr 4 og kartforretning. Gebyr kr 86.»Mappe 611/1956, A-0155 arkivet etter finansrådmannen, Bergen byarkiv

Arkitektene var Fredrik Arnesen og Arthur Darre Kaarbø. Det ferdige hotellet rommet 225 gjestesenger, mottagelsesrom, lese- og røkerom, lunsjkafé og «moccarom» eller spisesal. I første etasje var det dampkjøkken med spisesal for 250 personer («folkekjøkkenet»), fiskematkjøkken og pølsemakeri med utsalg og kontor. I 1923 ble det også åpnet en ølhall, et betydelig fremskritt i byens restaurasjonsforhold.

Hotell Rosenkrantz ble i årenes løp modernisert og ombygd, og virksomheten endret karakter. Folkekjøkkenets leveranser til forsorgsvesen og skole ble redusert, og hotellet begynte i stedet med mer regulær restaurant- og hotelldrift ved en rekke større arrangementer og bespisninger. I årene 1926–28 foresto Hotell Rosenkrantz også administrasjonen av Hotell Bristol. I 1938 ble det utredet om hotellet kunne ombygges til kommunale kontorer, men bygningen ble vurdert uegnet til formålet.Mappe 3426/1938, A-0155 arkivet etter finansrådmannen i Bergen, Bergen byarkiv I 1956 ble hotellet solgt til Norsk Folkeferie. Overdragelsen skjedde 1. oktober 1956, og Norsk Folkeferie benyttet seg av garantitilsagn gitt i bystyrets vedtak om en 2. prioritets pantobligasjon på en million kroner som skulle avdras innen 25 år.Mappe 611/1956, A-0155 arkivet etter finansrådmannen, Bergen byarkiv Siden har hotellet vært i privat eie.

Vinteren 1955/56 var Rosenkrantz fortsatt et «folkehotell» som tok inn husløse. 21 voksne og 13 barn var innrekvirert av kommunens boligformidling i januar 1956 da bestyrer Thorsen påpekte at forholdene var uholdbare, med «drikk og krangel innbyrdes». Tre politimenn hadde måttet legge en brutal, sterkt beruset fiskeriarbeider i håndjern av hensyn til hans kone og barn. «Hele etasjen var i opprør, og de øvrige gjestene syntes det var forferdelig.» Hotellet hadde vedtatt at de husville måtte være ute 1. mai 1956 fordi hotelldriften da ble reservert for tilreisende. I april 1956 vedtok boligformidlingsnemnden at 2-3 leiligheter i nybygget Nordahl Rolfsens vei 25, som skulle stå ferdig på Landås i juni 1956, skulle tildeles noen av hotellets hjemløse. «Det øynes ikke andre muligheter til å få saken løst.»Mappe 219/1956, A-0155 arkivet etter finansrådmannen i Bergen, Bergen byarkiv 

 Arkiver 
Opplysninger om Hotell Rosenkrantz finnes først og fremst i arkivet etter hotellet som er avleverte Bergen byarkiv, men det vil også være informasjon i ulike rådmannsarkiver. I de trykte kommuneforhandlingene for Bergen vil bystyresaker vedr. bygging og drift være gjengitt. Tegninger av hotellet finnes både i kommunale bygningsarkiver og i arkivet etter arkitektene Arnesen og Darre Kaarbø.

Arkivet etter Hotell Rosenkrantz dekker perioden 1888–1957 og inneholder bl.a. en komplett serie med forhandlingsprotokoller. Ellers består arkivet av pakkesaker, regnskap, avisutklipp og diverse fotografier. Blant pakkesakene er det bl.a. opplysninger om bordplasseringer, menyer m.m. i forbindelse med større festmiddager. Arkivet inneholder også materiale fra folkekjøkkenet og Hotell Bristol.

 Referanser 


 Litteratur  
 Bjørn, Finn 1976: "Hotell Rosenkrantz. Beretning 1921 - 17.desember - 1976." Bergen 
 Takla, Bjarne 1946: "Hotell Rosenkrantz. Beretning 1921 - 17.desember - 1946." Bergen

 Eksterne lenker  
 Hotell Rosenkrantz - oppslagsverket oVe, artikkel av  Mona Nielsen, Bergen Byarkiv.

Kategori:Hoteller i Bergen